Toshkent toʻqimachilik va yengil sanoat instituti tuzilmasida Formali kiyim-boshni loyihalashtirish boʻyicha ilmiy laboratoriya faoliyatini tashkil etish chora-tadbirlari toʻgʻrisida
(resolution, 2018-02-15)

Oʻzbekiston Respublikasi Prezidentining “Oʻzbekiston Respublikasi vazirliklari, idoralari va tashkilotlarining formali kiyim-boshlarini ishlab chiqish, standartlashtirish, tasdiqlash va tayyorlash mexanizmini tartibga solish chora-tadbirlari toʻgʻrisida” 2017-yil 27-fevraldagi PQ-2800-son qarori ijrosini taʼminlash yuzasidan Vazirlar Mahkamasi qaror qiladi: 1. Oʻzbekiston Respublikasi Oliy va oʻrta maxsus taʼlim vazirligi tomonidan Toshkent toʻqimachilik va yengil sanoat instituti tuzilmasida yuridik shaxs maqomisiz Formali kiyim-boshni loyihalashtirish boʻyicha ilmiy laboratoriya (keyingi oʻrinlarda Ilmiy laboratoriya deb ataladi) tashkil etilganligi maʼlumot uchun qabul qilinsin. 2. Quyidagilar: Ilmiy laboratoriya mutaxassislari mehnatiga haq toʻlash boʻyicha xarajatlar (ularni moddiy ragʻbatlantirish va ijtimoiy qoʻllab-quvvatlash xarajatlari bundan mustasno) — Oʻzbekiston Respublikasi respublika budjeti mablagʻlari; Ilmiy laboratoriyaning ilmiy xodimlari mehnatiga haq toʻlash, ilmiy xodimlari va mutaxassislarini moddiy ragʻbatlantirish va ijtimoiy muhofaza qilish, shuningdek formali kiyim-boshni loyihalashtirish, sarflash materiallari, xomashyo, dasturiy mahsulotlar, maxsus adabiyotlar xarid qilish hamda texnik jihatdan tartibga solish sohasidagi normativ hujjatlarni ishlab chiqish boʻyicha xarajatlar — buyurtmachilar — vazirliklar, idoralar va boshqa tashkilotlarning mablagʻlari; Ilmiy laboratoriyani zarur laboratoriya asbob-uskunalari va priborlar bilan jihozlash (shu jumladan maxsus laboratoriya mebeli va inventar) — Innovatsion rivojlanish va novatorlik gʻoyalarini qoʻllab-quvvatlash jamgʻarmasi mablagʻlari hamda xalqaro moliya institutlari va xorijiy tashkilotlarning grantlari; Ilmiy laboratoriyani mebel va tashkiliy texnika bilan jihozlash (maxsus laboratoriya mebeli va inventardan tashqari), shuningdek zarurat tugʻilganda laboratoriya xonalarini taʼmirlash ishlarini olib borish — Ilmiy laboratoriyaning buyurtmanomalari va asoslangan hisob-kitoblari boʻyicha Toshkent toʻqimachilik va yengil sanoat institutining budjetdan tashqari mablagʻlari Ilmiy laboratoriya faoliyatini moliyalashtirish manbalari etib belgilansin. 3. Belgilansinki: Ilmiy laboratoriya ilmiy xodimlarining lavozim maoshlari budjet mablagʻlari hisobiga fundamental, amaliy tadqiqotlar va innovatsion ishlar ilmiy-texnik dasturlarini amalga oshirishda ishtirok etuvchi ilmiy-tadqiqot muassasalarining ilmiy xodimlari bazaviy lavozim maoshlari miqdoriga tenglashtiriladi; Ilmiy laboratoriyaning ilmiy xodimlari va mutaxassislarini moddiy ragʻbatlantirish va ijtimoiy muhofaza qilish tartibi Oʻzbekiston Respublikasi Oliy va oʻrta maxsus taʼlim vazirligi bilan kelishgan holda Toshkent toʻqimachilik va yengil sanoat instituti tomonidan belgilanadi; Ilmiy laboratoriya tomonidan formali kiyim-boshlarni loyihalashtirish boʻyicha koʻrsatiladigan xizmatlar narxi Toshkent toʻqimachilik va yengil sanoat instituti tomonidan qonun hujjatlarida belgilangan tartibda belgilanadi; Ilmiy laboratoriyani zarur laboratoriya uskunalari va priborlar (shu jumladan maxsus laboratoriya mebeli va inventar), mebel va tashkiliy texnika bilan jihozlash tuziladigan shartnomalarning hajmidan hamda buyurtmachi bilan kelishilgan formali kiyim-bosh va farqlash belgilarini loyihalashtirishga texnik topshiriqlarning oʻziga xosligidan kelib chiqib ilmiy tadqiqotlarni bajarish ustuvorligi hisobga olingan holda amalga oshiriladi; Ilmiy laboratoriya faoliyatini amalga oshirish uchun Toshkent toʻqimachilik va yengil sanoat institutining budjet va budjetdan tashqari mablagʻlari boʻyicha alohida gʻaznachilik shaxsiy hisobvaraqlari ochiladi, belgilangan tartibda alohida xarajatlar smetasi (budjet mablagʻlari boʻyicha), shuningdek daromadlar va xarajatlar smetasi (budjetdan tashqari mablagʻlar boʻyicha) tasdiqlanadi; Ilmiy laboratoriya tomonidan ishlab chiqiladigan va buyurtmachilar tomonidan tasdiqlanadigan formali kiyim-boshni tayyorlash boʻyicha texnik jihatdan tartibga solish sohasidagi normativ hujjatlar tegishli vazirliklar, idoralar va boshqa tashkilotlarning formali kiyim-boshlarini tayyorlashda qoʻllash uchun majburiy hisoblanadi. Oʻzbekiston Respublikasi Oliy va oʻrta maxsus taʼlim vazirligi Bandlik va mehnat munosabatlari vazirligi hamda Moliya vazirligi bilan kelishgan holda bir oy muddatda Ilmiy laboratoriya mutaxassislari mehnatiga haq toʻlash miqdorlarini belgilangan tartibda ishlab chiqsin va tasdiqlasin. 4. Oʻzbekiston Respublikasi Moliya vazirligi 2017-yilda “Taʼlim” tarmogʻi boʻyicha Oʻzbekiston Respublikasi Davlat budjeti parametrlarida nazarda tutilgan budjet mablagʻlari doirasida ushbu qarorni amalga oshirish uchun zarur boʻlgan mablagʻlarni ajratsin, 2018-yildan boshlab esa “Fan” tarmogʻi boʻyicha Oʻzbekiston Respublikasi Davlat budjeti parametrlarida nazarda tutsin. 5. Oʻzbekiston Respublikasi Prezidentining “Oʻzbekiston Respublikasi vazirliklari, idoralari va tashkilotlarining formali kiyim-boshlarini ishlab chiqish, standartlashtirish, tasdiqlash va tayyorlash mexanizmini tartibga solish chora-tadbirlari toʻgʻrisida” 2017-yil 27-fevraldagi PQ-2800-son qaroriga 1-ilovada nazarda tutilgan vazirliklar, idoralar va tashkilotlarga Ilmiy laboratoriya tomonidan formali kiyim-bosh namunalarini loyihalashtirishga tanlov (tender), elektron savdolar oʻtkazmasdan va “Respublika tovar-xomashyo birjasi” AJning maxsus elektron portalida eʼlon joylashtirmasdan Toshkent toʻqimachilik va yengil sanoat instituti bilan, istisno tariqasida, shartnomalar tuzishga ruxsat berilsin. 6. Ilmiy laboratoriya Toshkent shahri, Yakkasaroy tumani, Shohjahon koʻchasi, 5-uy manzili boʻyicha Toshkent toʻqimachilik va yengil sanoat instituti binosida joylashtirilsin. Oʻzbekiston Respublikasi Oliy va oʻrta maxsus taʼlim vazirligi Davlat arxitektura va qurilish qoʻmitasi, “Oʻzbekyengilsanoat” AJ, Moliya vazirligi, Iqtisodiyot vazirligi bilan birgalikda Toshkent toʻqimachilik va yengil sanoat instituti hududida Ilmiy laboratoriya binosini qurish zarurligi toʻgʻrisidagi masalani uch oy muddatda oʻrganib chiqsin va natijalari boʻyicha, ijobiy xulosaga kelinganda, moliyalashtirish manbalari va amalga oshirish muddatlari boʻyicha Oʻzbekiston Respublikasi Vazirlar Mahkamasiga takliflar kiritsin. 7. “Oʻzbekyengilsanoat” AJ, Toshkent toʻqimachilik va yengil sanoat instituti Oʻzbekiston Respublikasi Investitsiyalar boʻyicha davlat qoʻmitasi bilan birgalikda Ilmiy laboratoriyani yuqori texnologik laboratoriya uskunalari va boshqa uskunalar bilan jihozlash uchun xalqaro moliya institutlari va xorijiy tashkilotlarning grantlarini jalb etish yuzasidan tizimli ishlar olib borsinlar. 8. Mazkur qarorning bajarilishini nazorat qilish Oʻzbekiston Respublikasi Oliy va oʻrta maxsus taʼlim vaziri I.U. Madjidov zimmasiga va Oʻzbekiston Respublikasi Vazirlar Mahkamasining Taʼlim, ilm-fan va yoshlar siyosati masalalari axborot-tahlil departamentiga yuklansin.